आगरा. यूनिवर्सिटी में छात्रों के दो गुटों के बीच मंगलवार को मारपीट और केंद्रीय मानव संसाधन विकास राज्य मंत्री डॉ. रामशंकर कठेरिया पर फायरिंग के खिलाफ एनएसयूआई (NSUI) नेता के खिलाफ एफआईआर दर्ज हुआ है। थाना न्यू आगरा में जानलेवा हमले के मामले में बुधवार को एनएसयूआई नेता अमित सिंह सहित चार छात्रों और 10-15 अज्ञात के खिलाफ नामजद किया गया है।
क्या है मामला
केंद्रीय राज्य मंत्री डॉ. कठेरिया मंगलवार को एक कार्यक्रम में शामिल होने के लिए यूनिवर्सिटी के खंदारी कैंपस में आवास से पैदल चलकर गाड़ी में बैठने जा रहे थे। तभी हत्या के मामले जेल जा चुका छात्र नेता दुर्गेश ठाकुर, मंत्री की तरफ भागता हुआ आया। आरोप है कि इसी दौरान एनएसयूआई के अमित सिंह और अन्य साथियों ने फायर कर दिया। इसमें दुर्गेश और मंत्री बाल-बाल बच गए थे। मंत्री की तरफ से इस मामले में कार्रवाई करने को कहा गया था।
जेल जा चुका है एबीवीपी नेता
इस मामले में केंद्रीय मंत्री और एबीवीपी छात्र नेता दुर्गेश की तहरीर पर थाना न्यू आगरा में अमित सिंह, मनीष गौतम, धर्मेंद्र चाहर, अजीत गौतम सहित 10-15 छात्र नेताओं पर जानलेवा हमले का एफआईआर दर्ज हुआ है। दुर्गेश ने साल 2011 में आईईटी से बीई की है। वह कुछ महीने पहले खंदारी में डेयरी संचालक फतेह सिंह की हत्या के मामले में जेल जा चुका है। कुछ दिनों पहले उसे जमानत मिली थी और रिहा हुआ था।
मंत्री कठेरिया पर अवैध कब्जे का आरोप
एनएसयूआई ने हाल ही में छात्र संघ चुनाव में अध्यक्ष पद जीत लिया है। वह मंत्री डॉ. कठेरिया पर यूनिवर्सिटी आवास में अवैध कब्जे का आरोप लगाकर लगातार आंदोलन कर रहा था। मंगलवार की दोपहर को एनएसयूआई और एबीवीपी के कार्यकर्ता आमने-सामने आ गए। इसी दौरान मारपीट और फायरिंग हुई।
एनएसयूआई की तरफ से भी दी गई तहरीर
इस मामले में एनएसयूआई नेता और यूनिवर्सिटी छात्रसंघ अध्यक्ष कृष्ण मणि ने भी थाना न्यू आगरा में एबीवीपी के छात्रों के खिलाफ फायरिंग की तहरीर दी है। इसमें मंत्री के करीबी दुर्गेश पर फायरिंग का आरोप लगाया गया है। दूसरी ओर एफआईआर में आरोपी एनएसयूआई नेता अमित सिंह का आरोप है कि उनके संगठन के छात्रसंघ चुनाव जीतने की वजह से डॉ. कठेरिया ने साजिश की है।
फोटो: नीले कुर्ते में लाल घेरे में छात्र नेता अमित सिंह।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva